Čo Čong-sok

Čo Čong-sok (, ; * 26. december 1980, Soul) je juhokórejský herec. Kariéru započal v divadle, kde si zahral v predstaveniach ako "Jarné prebudenie", "Hedwig a Mizerný palec", či divadelnej adaptácii filmu "Nä maumi pchunggum". Po takmer dekáde strávenej na divadelných doskách debutoval Čo Čong-sok vo filme "Končchukhakgäron". Práve úloha v tomto kasovom trháku mu priniesla slávu. Svoju všestrannosť demonštroval aj v televíznych seriáloch "The King 2 Hearts", "Čchögoda I Sun-sin", "O nai küsinnim" a "Čiltchui hwasin", či filmoch "Kwansang", "Nai sarang nai sinbu" a "Hjong".
Kariéra.
Čo Čong-sok sa vďaka študentskej pôžičke dostal na Divadelnú fakultu Soulského inštitútu umenia (), ale po otcovej smrti v roku 2000 ostala jeho mama úplne odkázaná na neho. Kvôli rodinnej situácii dostal výnimku z povinnej vojenskej služby, zo školy odišiel a začal účinkovať v muzikáloch, aby zarobil.
Profesionálny herecký debut prišiel v roku 2004 v muzikáli "Luskáčik", po ktorom sa z Čo Čong-soka stal aktívny a známy divadelný herec. V priebehu deviatich rokov účinkoval v 25 muzikáloch, napríklad v adaptáciách filmov "Nä maumi pchunggum" a "Dä Čang-gum", či kórejských spracovaniach svetovo známych predstavení ako "Hedwig a Mizerný palec", "Pomáda" a "Jarné prebudenie".
Prvú televíznu rolu získal v seriáli "What's Up", kde stvárnil nemotorného, ale talentového študenta hudby. Zlomový však bol pre neho rok 2012, kedy účinkoval v dvoch veľmi úspešných projektoch. Filmovým debutom sa pre Čo Čong-soka stala vedľajšia rola v populárnom filme "Končchukhakgäron". Úloha najlepšieho kamaráta hlavného hrdinu mu na 33. ročníku Blue Dragon Film Awards priniesla ocenenie Najlepší začínajúci herec. Pozornosť na seba sťahoval aj ako seriózny vojak Un Si-gjong v seriáli "The King 2 Hearts". Čoova všestrannosť v stvárňovaní postáv spôsobila nárast jeho mainstreamovej popularity, výsledkom čoho bolo viac ako 20 filmových a seriálových ponúk.
Koncom roka 2012 sa vrátil na strieborné plátno v komédii "Kangčchol Tä-o: Kuguki čcholgabang" (), ktorá bola inšpirovaná skutočnou udalosťou z roku 1985. Študentskí aktivisti vtedy násilne obsadili Americké kultúrne centrum v Soule a dostali sa tak do konfliktu s políciou. Po natočení historického filmu "Kwansang", za ktorý neskôr na 50. ročníku Dae Jong Film Awards získal cenu Najlepší herec vo vedľajšej úlohe, sa Čo Čong-sok vrátil na televízne obrazovky. Prvú hlavnú rolu si zahral v rodinnom seriáli "Čchögoda I Sun-sin".
V roku 2014 účinkoval v dvoch filmoch. V historickom trileri "Jokrin" si zahral rolu vraha, ktorého cieľom bolo zabiť kráľa Čongdža, a v romantickej komédii "Nai sarang nai sinbu" stvárnil spolu so Sin Min-ou novomanželský pár. V roku 2015 hral v komerčne úspešnom a kritikmi chválenom seriáli "O nai küsinnim" arogantného hviezdneho šéfkuchára, ktorý sa zaľúbil do pomocníčky v kuchyni posadnutej duchom. Zahviezdil aj ako televízny reportér v "" či učiteľ hudby v "Siganitchaldža".
Rok 2016 priniesol Čo Čong-sokovi úlohu v seriáli "Čiltchui hwasin". Zahral si moderátora správ, ktorý sa zaľúbil do rosničky (Kong Hjo-džin). Po tomto seriáli jeho popularita ešte viac stúpla a stal sa jedným z najžiadanejších hercov. Následne stvárnil hlavného predstaviteľa v komediálnej dráme "Hjong", v ktorej účinkovali aj Pak Sin-hje a To Kjong-su zo skupiny EXO. Film viedol rebríčky návštevnosti a Čo si za svoje komediálne načasovanie a chémiu s filmovým bratom vyslúžil pozitívne reakcie.
V októbri 2017 bolo zavŕšené natáčanie filmu "Majakwang", ktorý by mal prísť do kín v zime 2018. V novembri stvárnil v seriáli "Two Cops" zanieteného detektíva. V roku 2018 získal úlohy vo filmoch "Ppängban" a "Exit".
Osobný život.
Čo Čong-sok tvorí od roku 2013 pár so speváčkou Gummy. V júni 2018 oznámili, že chystajú svadbu. Súkromný obrad sa uskutočnil v októbri.